Bronzérmes lett a magyar rejtvényfejtő-válogatott a prágai világbajnokságon szombaton. A versenyzőknek nyelv- és kultúrasemleges logikai feladványokat, illetve sudoku-feladatokat kellett megoldaniuk.

A 27. Rejtvényfejtő-világbajnokságra négy kontinens 35 országából 250 versenyző érkezett. A magyar küldöttség remekül szerepelt, a német és az amerikai csapat mögött – 2004 után újra – megszerezte a harmadik helyet.

A csapat tagja volt Madarassy Pál 42 éves közgazdász, Gyimesi Zoltán 41 éves boltvezető, nemzetközi sakknagymester, Horváth Zoltán 32 éves programozó, valamint Samu Viktor 24 éves kutató vegyész.

Jövőre Németország, 2020-ban Kína rendezi a világbajnokságot, amelyre az egyesület jövő tavasszal indítja a nyílt válogató versenyét.

(MTI)